Armand Boileau

Armand Boileau skepia l' 13 d' octôbe 1916 a Ougrêye et mora l' 27 di fevrî 2004 a Lidje.

C' esteut on sincieus k' a bråmint rcwerou so les nos d' plaeces des viyaedjes a tchvå sol walon et l' tîxhon, inte di zels a Moulan, Åbe, Hinri-Tchapele, Bailou et Membak. 

Di s' mestî, esteut prof di neyerlandès et assistant a l' univiersité.

C' est e 1934 k' i cmince ses studiaedjes a l' univiersité d' Lidje, e filolodjeye tîxhone; e prumire licince, i va studyî sacwants moes ezès Bas-Payis, a l' univiersité d' Groningen, et, tot rivnant a Lidje, va shuve les cours di diyalectolodjeye walone dinés pa Jean Haust; c' est adon k' i va fé si teze di licince so les mots d' walon lidjwès ki vnèt do tîxhon.
E 1946, i rçût eto l' Pris Vercoullie di filolodjeye neyerlandesse del pårt del Flaminde Royåle Academeye di Lingaedje et Letes (Koninklijke Vlaamse Academie voor Taal-en-letterkunde).

Avou s' diplome i va dner cours di neyerlandès et d' almand, å Royå Atenêye di Tcheslet (1938-1940), poy å ci di Tchinnêye disk' e 1968.
Di 1961 a 1965 i va eto dner des cours di neyerlandès a l' univiersité d' Lidje et publiyî sacwants ovraedjes sincieus so l' acsegnmint des lingaedjes e scole.
Eyet e 1971 esse lomé professeur a l' univiersité, disk' a s' pinsion e 1983.

Costé diyalectolodjeye walon i n' si va nén arester nerén, la k' e 1942 i va scrire èn årtike pol bultén do diccionaire walon, eyet ataker on grand rcweraedje dins l' redjon del province di Lidje a tchvå sol walon et l' tîxhon, po-z aveur les nos d' plaece dins l' lingaedje do payis, ey eto les lomadjes walons des plaeces tîxhones, si rcweraedje va esse eplaidî e deus tomes, e 1957 et 1971, di cåzu 500 pådjes tchaeke.
Boileau esteut eto mimbe del SLLW dispoy 1952, et minme esse sicretaire di 1959 a 1962.

Come grand cnoxheu del toponimeye tîxhone-romane, il aveut divnou corespondant e 1960 del Comission royåle di Toponimeye eyet Diyalectolodjeye, sicretaire del seccion walone di 1961 a 1965, eyet co sicretaire djenerå di 1969 a 1982, et responsåve des eplaidaedjes di 1969 a 1983.

 Sincieus eplaidaedjes da Armand Boileau. 
 Systematisch onderzoek van de woorden van germaansche oorsprong in het Luiker waalsch (1938).
 Classification chronologique des emprunts germaniques en wallon liégeois (divins Bulletin du Dictionnaire wallon, 1942).
 Enquête dialectale sur la toponymie germanique du nord-est de la province de Liège. (tome I 1957, tome II 1971; livreye P. Gauthier, Lidje).

 Alére 
 rivuwe "Walones",  2/2004, 5-8.

Boileau
Boileau